Predkladacia správa

	Iniciatívu smerujúcu k uzavretiu Zmluvy medzi Slovenskou republikou a Maďarskou republikou o hraničnom vybavovaní v cestnej, železničnej a vodnej doprave (ďalej len “zmluva”) ako prvá vyvinula maďarská strana, ktorá v marci 2000 zaslala slovenskej strane návrh zmluvy.
V súvislosti s prípravou textu zmluvy bola vymenená korešpondencia medzi vecnými gestormi Ministerstvom vnútra Slovenskej republiky a Ministerstvom vnútra Maďarskej republiky. V priebehu rokov 2001 - 2002 sa uskutočnilo osem kôl expertných rokovaní. Ich výsledkom je predložený návrh zmluvy.
Predkladaná zmluva upravuje vlastný výkon hraničného vybavovania a ukladá príslušným orgánom zmluvných strán povinnosť vzájomne dohodnúť podrobné podmienky hraničného vybavovania kontrolných orgánov jednej zmluvnej strany na území druhej zmluvnej strany. Zmluva ďalej podrobne rieši otázky aplikácie vnútroštátnych právnych predpisov pri kontrolnej činnosti na území druhej zmluvnej strany, poradie hraničného vybavovania, právne postavenie kontrolných orgánov na území druhej zmluvnej strany, ich súčinnosť a právomoci vrátane postupu pri porušení právomoci.
Cieľom zmluvy je uľahčiť a urýchliť hraničné vybavovanie na štátnej hranici v cestnej, železničnej a vodnej doprave do času realizácie opatrení vyplývajúcich z predpokladaného pristúpenia Slovenskej republiky a Maďarskej republiky k Schengenskej dohode zo dňa 14. júla 1985, na základe ktorej dôjde k zrušeniu kontrol na štátnych hraniciach.
Text zmluvy bol predmetom medzirezortného pripomienkového konania a tvorí samostatnú súčasť predkladaného materiálu. 
Vykonanie obvyklých formálnych úkonov súvisiacich s uzavretím zmluvy zabezpečí Ministerstvo vnútra Slovenskej republiky v súčinnosti s Ministerstvom zahraničných vecí  Slovenskej republiky v súlade s platnými predpismi.
Predložený návrh zmluvy zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky, ktoré jej vyplývajú z iných medzinárodných dokumentov.  	
Predložený návrh zmluvy nemá finančný, ekonomický a environmentálny vplyv a nemá vplyv na zamestnanosť. 
Zmluva je bilaterálnou medzinárodnou zmluvou prezidentskej povahy, podľa článku 7 ods. 4 Ústavy Slovenskej republiky je medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb a pred jej ratifikáciou sa vyžaduje súhlas Národnej rady Slovenskej republiky.	Podľa článku 7 ods. 5 Ústavy Slovenskej republiky je medzinárodnou zmluvou, na vykonanie ktorej nie je potrebný zákon a ktorá má prednosť pred zákonmi.				
Dňa 27. mája 2003 bol návrh zmluvy prerokovaný Legislatívnou radou vlády Slovenskej republiky. Uplatnené pripomienky boli akceptované a zapracované do predloženého materiálu. Takto upravený materiál bol predložený na rokovanie vlády Slovenskej republiky, ktorá ho schválila uznesením č. 483 z 11. júna 2003 s pripomienkou prijatou na rokovaní vlády Slovenskej republiky, ktorú uplatnil podpredseda vlády a minister spravodlivosti a ktorá sa týkala doplnenia textu „vo vzájomných vzťahoch medzi Slovenskou republikou a Maďarskou republikou“ do článku 31 zmluvy. Túto pripomienku Ministerstvo spravodlivosti Slovenskej republiky uplatnilo už v medzirezortnom pripomienkovom konaní, Ministerstvo vnútra Slovenskej republiky však uvedenú pripomienku v rámci vyhodnotenia medzirezortného pripomienkového konania neakceptovalo. Vychádzajúc z uznesenia vlády Slovenskej republiky č. 483 z 11. júna 2003 Ministerstvo vnútra Slovenskej republiky pripomienku vznesenú na rokovaní vlády Slovenskej republiky zapracovalo do textu zmluvy a zároveň požiadalo maďarskú stranu o zapracovanie tejto pripomienky do maďarského textu zmluvy. Maďarská strana to však kategoricky zamietla a požiadala, aby článok 31 zmluvy zostal v nezmenenom znení. Svoje stanovisko maďarská strana zdôvodnila tým, že Česká republika, vzhľadom na neexistenciu spoločnej štátnej hranice medzi Maďarskou republikou a Českou republikou, sa nestala nástupníckym štátom federálnej dohody, ktorá bude nahradená predkladanou zmluvou. Z tohto dôvodu je doplnenie článku 31 zmluvy nadbytočné. Stanovisko maďarskej strany sa opiera o ustanovenia Viedenského dohovoru o sukcesii štátov vo vzťahu k zmluvám (Viedeň, 23. 8. 1978) publikovaného v Zbierke zákonov Slovenskej republiky ako oznámenie Ministerstva zahraničných vecí pod č. 33/2001 Z. z. a korešponduje so stanoviskom Ministerstva vnútra Slovenskej republiky. To potvrdzuje aj fakt, že Česká republika sa k federálnej dohode pri vykonaní revízie bilaterálnej zmluvnej základne s Maďarskou republikou vôbec nevyjadrovala. Z uvedených dôvodov Ministerstvo vnútra Slovenskej republiky predkladá znovu na rokovanie vlády Slovenskej republiky pôvodný text zmluvy.